
REPUBLIKA HRVATSKA
TRGOVAČKI SUD SPLIT
Split, Sukoišanska 6							


U  I M E  R E P U B L I K E  H R V A T S K E

R J E Š E N J E


Trgovački sud u Splitu, po sucu pojedincu Katarini Mikulić kao stečajnom sucu, na prijedlog sudskog savjetnika Gorana Radanovića, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24 b, OIB: 85821130368, radi provedbe skraćenog stečajnog postupka nad dužnikom ZELENA ENERGIJA d.o.o., Split, Ruđera Boškovića 7, OIB: 31514258764, MBS: 060283670, dana 04. studenoga 2016. godine, 


r i j e š i o  j e

	Obustavlja se skraćeni stečajni postupka nad dužnikom ZELENA ENERGIJA d.o.o., Split, Ruđera Boškovića 7, OIB: 31514258764, MBS: 060283670, te se zahtjev predlagatelja FINANCIJSKE AGENCIJE, Regionalni centar Split, Podružnica Split, od 23. ožujka 2016. godine odbacuje.


Obrazloženje

Predlagatelj - FINANCIJSKA AGENCIJA, RC Split, Podružnica Split (dalje: FINA), podnijela je ovom sudu 23. ožujka 2016. godine, na temelju odredbe čl. 429. st.1. Stečajnog zakona („Narodne novine“ broj 71/15, dalje: SZ), zahtjev za provedbu skraćenog stečajnog postupka nad dužnikom ZELENA ENERGIJA d.o.o., Split, Ruđera Boškovića 7, OIB: 31514258764, MBS: 060283670. 

U zahtjevu je navedeno kako dužnik, na dan 21. ožujka 2016.g., u Očevidniku redoslijeda osnova za plaćanje ima evidentirane neizvršene osnove za plaćanja u neprekinutom razdoblju od 120 dana, u ukupnom iznosu od 14.433,29 kuna, u koji iznos je uračunata kamata i naknada Financijske agencije za provedbu ovrhe na novčanim sredstvima, kao i da dužnik nema zaposlenih. 

Odredbom čl. 428. st. 1. SZ-a propisano je da će sud provesti skraćeni stečajni postupak nad pravnom osobom ako su (kumulativno) ispunjenje sljedeće pretpostavke: a) ako nema zaposlenih, b) ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana,  i c) ako nisu ispunjene pretpostavke za pokretanje drugog postupka radi brisanja iz sudskog registra.
Budući da su, prema podacima iz podnesenog zahtjeva, kao i podacima iz sudskog registra, uvidom u koje je utvrđeno da se u odnosu na dužnika ne vodi drugi postupak radi brisanja iz sudskog registra, bile ispunjene pretpostavke iz čl. 428. SZ-a, ovaj sud je temeljem odredbe čl. 430. SZ-a na mrežnoj stranici e-Oglasna ploča suda 24. svibnja 2016. godine objavio oglas kojim je pozvao osobe ovlaštene za zastupanje dužnika po zakonu da u roku od 15 dana od dana objave oglasa, podnesu sudu javnobilježnički ovjerovljen popis imovine i obveza na propisanom obrascu te je pozvao vjerovnike dužnika da najkasnije u roku od 45 dana od dana objave oglasa predlože otvaranje stečajnog postupka i da po pozivu suda predujme sredstva za namirenje troškova postupka, sve to uz upozorenje na pravne posljedice nepodnošenja takvog prijedloga.

Sud je nadalje, postupajući temeljem odredbe čl. 11. st. 3. SZ-a, zaključkom od 25. listopada 2016. godine (list 9 spisa) pozvao Hrvatski zavod za mirovinsko osiguranje da se očituje da li dužnik ima zaposlenika. 

Uvidom u potvrdu Hrvatskog zavoda za mirovinsko osiguranje, Područne službe Split, od 28. listopada 2016. god. (list 10 spisa), koja je zaprimljena kod ovog suda 03. studenoga 2016. godine, sud je utvrdio da dužnik na dan 28. listopada 2016.god. ima dva prijavljena zaposlenika.

Budući da je sud utvrdio da dužnik ima dvije zaposlene osobe, to je evidentno da nisu kumulativno ispunjene pretpostavke iz čl. 428. SZ-a za provedbu skraćenog stečajnog postupka nad naprijed navedenim dužnikom, pa je postupak valjalo obustaviti, te odbaciti zahtjev FINA-e za provedbu skraćenog stečajnog postupka.

Slijedom svega naprijed navedenog riješeno je kao u izreci ovog rješenja.

U Split, 04. studenoga 2016. godine

							      			   SUDAC

Katarina Mikulić


UPUTA O PRAVNOM LIJEKU: 

Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 
  
DNA:
1) predlagatelju  – Financijskoj agenciji, RC Split
2) dužniku
3) e-oglasna ploča (8 dana)
4) spis 

